Document ID: 32004R1388

32004R1388
L 255/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1388/2004 AL COMISIEI
din 30 iulie 2004
de modificare a Regulamentului (CEE) nr. 1915/83 privind anumite dispoziții de punere în aplicare referitoare la contabilitatea în scopul determinării veniturilor exploatațiilor agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul nr. 79/65/CEE al Consiliului din 15 iunie 1965 de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană (1), în special articolul 6 alineatul (2),
întrucât:
(1)
În temeiul articolului 3 din Regulamentul (CEE) nr. 1915/83 al Comisiei (2), organul de legătură transmite fișele exploatației în conformitate cu specificațiile tehnice din anexa III la Regulamentul (CEE) nr. 2237/77 al Comisiei din 23 septembrie 1977 privind fișa de exploatație care trebuie utilizată în scopul determinării veniturilor exploatațiilor agricole (3). Din motive de claritate, este oportun să se definească momentul în care fișele de exploatație pot fi considerate ca fiind transmise Comisiei, ținând cont de evoluția specificațiilor tehnice respective.
(2)
Articolul 3 din Regulamentul (CEE) nr. 1915/83 prevede, de asemenea, că organul de legătură transmite Comisiei fișele de exploatație în termen de cel mult nouă luni de la încheierea exercițiului contabil la care se raportează acesta. Este oportun să se prelungească această perioadă pentru exercițiul contabil 2003 cu scopul de a acorda organelor de legătură timpul necesar să-și adapteze organizarea muncii în scopul respectării noii definiții a momentului în care fișele de exploatație pot fi considerate ca fiind transmise Comisiei.
(3)
Prin urmare, este oportun să se modifice Regulamentul (CEE) nr. 1915/83 în consecință.
(4)
Măsurile prevăzute de prezentul regulament sunt în conformitate cu avizul Comitetului comunitar pentru rețeaua de informații contabile agricole,
ADOPTĂ PREZENTUL REGULAMENT:
Articolul 1
Articolul 3 din Regulamentul (CEE) nr. 1915/83 se înlocuiește cu următorul text:
„Articolul 3
Toate fișele de exploatație prezentate în conformitate cu forma cerută de anexa III la Regulamentul (CEE) nr. 2237/77, se transmit Comisiei de către organul de legătură în termen de cel mult nouă luni de la data încheierii exercițiului contabil la care acestea se raportează. Cu toate acestea, pentru exercițiul contabil 2003, fișele de exploatație se transmit Comisiei în termen de cel mult 14 luni de la data încheierii exercițiului contabil respectiv.
Fișele de exploatație sunt considerate ca fiind transmise Comisiei atunci când organul de legătură, după introducerea datelor în sistemul de transmitere și de control al datelor Comisiei și după verificările informatice ulterioare, confirmă că datele sunt gata să fie încărcate în baza de date a Comisiei.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iulie 2004.

Labels: 2
6